書懷奉簡黄成甫史君
作者：王邁
朝代：宋

paragraphs: 憶昔紹定元，被命考廷策。
偶過袁君房，玉墀日將夕。
案頭得君文，喜躍越三百。
張燭朗誦之，相與手加額。
若人作掄魁，餘子當辟易。
時有詳定官，嫌君多指斥。
衆默余獨爭，言厲面發赤。
紫宸一傳臚，璧水推巨擘。
諸君始相賀，時相頗不懌。
爰有小人儒，從旁肆蠭螫。
諫官工逢迎，霜簡肆捃摭。
此事人能言，本末甚明白。
暨于端平初，天奪老姦魄。
散地起忠良，邱園紛束帛。
君老登瀛洲，講筵賜重席。
余亦試玉堂，朝有愈之跡。
啜茶熏玉虯，投餠呼金鯽。
同校南宮文，等是西山客。
無何陣脚動，君出爲方伯。
館中失名流，我輩苦嘆惜。
西山遽仙去，局面日改革。
余入對未央，苦語出肝膈。
淮南冤未消，元載家當籍。
外黨分牛李，內寵怙秦虢。
臣愚懷隠憂，厚地其敢蹐。
虎鬚敢一編，龍鱗敢一逆。
自信填海隅，復中含沙射。
移舟返蓬萊，伏隩甘冰檗。
君正舞萊衣，清香籠畫戟。
年豐富紅倉，風順多琛舶。
我舍抵是州，相望纔四驛。
幽棲懶及門，一再通書尺。
起家倅漳濱，始訪二千石。
居官未半朞，臺評又尋摘。
既罹關虎嗔，宜有人貓厄。
歸途抵溫陵，除夜大促迫。
所親有室廬，許我相假借。
蓮燈看爛紅，栢酒浮重碧。
去家差不遠，朋舊來絡繹。
雌堂在何許，一望弱水隔。
山鬼巧揶揄，室人交徧謫。
平生重名檢，義利最知擇。
冷眼視輿金，寶身甚拱璧。
世途赫赫炎，衆手所共炙。
誰能效李錐，作計事鑽刺。
蒲葵安可常，秋至輒拋擲。
貴賤見交情，書門何怪翟。
趨時豈不好，嗜古業成癖。
羣飛任刺天，甘剪籠中翮。
丈夫身計輕，憂國愁如積。
向欲恢三京，今日蹙五百。
西蜀斷咽喉，北軍患肘腋。
流民滿京師，戾氣成疾疫。
强寇恣咆哮，行人飽需索。
廷紳倒手版，淮帥羞巾幗。
南海下蒲輪，西人望衮舄。
病劇乏良醫，棋危需善弈。
君行覲清光，何策輸忠益。
急須息邊塵，徐可壽國脈。
任責屬諸賢，臞儒老山澤。